**Στο Βυζαντινό Κάστρο Φαναρίου και στο Ιστορικό – Λαογραφικό Μουσείο «Γ. Καραϊσκάκης» μαθητές της Γ΄ Τάξης του 6ου Γυμνασίου Καρδίτσας**

Διδακτική επίσκεψη πραγματοποίησαν οι μαθητές/τριες της Γ΄ Τάξης του 6ου Γυμνασίου Καρδίτσας, στα πλαίσια του μαθήματος της ιστορίας, στο Βυζαντινό Κάστρο Φαναρίου και στο Ιστορικό – Λαογραφικό Μουσείο «Γ. Καραϊσκάκης» στο Μαυρομμάτι Καρδίτσας.

Οι μαθητές/τριες και οι συνοδοί εκπαιδευτικοί περιηγήθηκαν στους χώρους του Βυζαντινού Κάστρου και ενημερώθηκαν για την ιστορία και τη σπουδαιότητα ενός από τα σημαντικότερα φρουριακά συγκροτήματα της Δυτικής Θεσσαλίας, η αρχική κατασκευή του οποίου τοποθετείται στα τέλη του 13ου αιώνα, ενώ τα κτίσματα του εσωτερικού χώρου χρονολογούνται κατά την περίοδο της οθωμανικής περιόδου, τον 18ο και 19ο αιώνα. Οι μαθητές/τριες ενημερώθηκαν και για τις εργασίες αναστήλωσης που υλοποιήθηκαν σ’ αυτό τα τελευταία χρόνια και αφορούν στην αποκατάσταση τμημάτων του τείχους, καθώς και στη συντήρηση - προστασία των αρχιτεκτονικών λειψάνων που ήρθαν στο φως με τη διενέργεια ανασκαφικών εργασιών. Ιδιαίτερα ενδιαφέρουσα ήταν, επίσης, για τους μαθητές και εκπαιδευτικούς η ξενάγηση στο Λαογραφικό Μουσείο Φαναρίου, το οποίο φιλοξενεί πλούσια συλλογή λαογραφικών αντικειμένων με έμφαση στην κεραμική παράδοση του χωριού.

Στο Ιστορικό–Λαογραφικό Μουσείο «Γ. Καραϊσκάκης» οι μαθητές/τριες, μεταξύ των άλλων εκθεμάτων, είχαν την ευκαιρία να θαυμάσουν από κοντά τα όπλα και τα προσωπικά αντικείμενα του Γ. Καραϊσκάκη και να ενημερωθούν για τη ζωή και τη δράση του μεγάλου ήρωα της επανάστασης του 1821.

Ήταν μια ενδιαφέρουσα και ιδιαίτερα επιμορφωτική διδακτική επίσκεψη, η οποία έδωσε στα παιδιά την ευκαιρία να γνωρίσουν την ιστορία του τόπου τους, να κατανοήσουν την αξία της πολιτιστικής μας κληρονομιάς και να συνδυάσουν τη γνώση των σχολικών μαθημάτων με την πραγματικότητα, μέσω βιωματικής προσέγγισης.